Mo lekwalong le moaposetoloi Paulo a ileng a le kwalela Bakeresete ba Roma, o bua ka lorato ka “Febe kgaitsadi wa rona,” a mmuelela mo go bone. Gape o umaka Teraefina le Teraefosa, o ba bitsa “basadi ba ba dirang ka natla mo Moreneng.” (Baroma 16:1, 2, 12) Le fa basadi bano ba ne ba sa tlhomiwa go nna balebedi mo phuthegong ya pele ya Bokeresete, bone le basadi ba bangwe ba le bantsi ba ne ba na le tshiamelo ya go tlhophiwa ke Modimo go kopanela le Morwawe, e bong Jesu Keresete, kwa Bogosing jwa selegodimo.—Baroma 8:16, 17; Bagalatia 3:28, 29. 18 Akanya ka lorato lo Jehofa a lo bontshitseng ka go re neela thekololo. Modimo ka dingwaga tse di se nang palo, o ne a ntse a na le kamano e kgolo le Morwawe yo o tsetsweng a le esi yo a mo ratang thata, “tshimologo ya popo ka Modimo.” (Tshenolo 3:14) Jesu o rata Rraagwe thata, mme Jehofa o ne a rata Morwawe “pele lefatshe le thaiwa.” (Johane 14:31; 17:24) Jehofa o ne a letla gore Morwa yono yo a mo ratang a swe e le gore batho ba ke ba bone botshelo jo bo sa khutleng. A bo e le tsela e kgolo jang ne ya go bontsha batho lorato!